આ વર્ષે એકવાર એવું બન્યું કે મમ્મીએ તેની વાર્ષિક રજાઓ પૂરી કરવા કે અન્ય કોઈ કારણસર બે અઠવાડિયાની રજા લીધી અને રોજ તે સવારે અને સાંજે દાળ-ભાત-શાક-રોટલી બનાવીને જમાડતી અને મને મજા પડી જતી. ખાસ કારણ તો એ કે મને રોજ મમ્મી ઘરે હોય તે જ આશ્ચર્યજનક લાગતું. પપ્પા સવારે જમતા તો નહિ પરંતું આ બધું જ ટિફિનમાં લઈ જતા અને હું તે જોઈ રહેતો. પપ્પાની નકલ તો કરવી જ પડે ને? બે-ત્રણ દિવસ બાદ મે મમ્મીને પૂછ્યું, ‘મમ્મી, હું સ્કૂલમાં ટિફિન લઈ જઉં?’ મમ્મી તો શું કરવા ના પાડે? બીજે જે દિવસે ચાર ડબ્બા વાળું ટિફિન ભરીને હું શાળામાં ગયો. ચાર તાસ સુધી રિસેસ ક્યારે પડે તેની જ રાહ જોતો રહ્યો. જેવી રિસેસ પડી અને બધા બહાર ગયા કે મે ટિફિન ખોલીને ઝપાટો બોલાવી દીધો. આખી પાટલી પર દાળ અને શાકની નિશાનીઓ પણ રહી ગઈ હતી. ત્રણ-ચાર દિવસ તો ચાલ્યું પણ પછી મારી બાજુમાં બેસતા છોકરાઓની મમ્મીઓ વારાફરતી ફરિયાદ લઈને આવવા લાગી કે તેમના છોકરાઓના ગણવેશ પર કોઈ વિદ્યાર્થી દાળ-શાક ઉડાડે છે. લલિતા બહેને તપાસ કરી અને બધાએ કહ્યું કે ‘આ તો ચિરાગનું પરાક્રમ કારણ કે એ જ એકલો ટિફિન લાવે છે. બાકી બધા તો કોરો નાસ્તો લાવે છે.’ માટે મને સખત શબ્દોમાં ઠપકો આપવામાં આવ્યો અને જણાવવામાં આવ્યું કે જો મારે ટિફિન લાવવું હોય તો સાફ-સફાઈ પણ કરવી પડશે. મે હા પાડી પણ સાફ-સફાઈ કરી નહિ એટલે છેવટે બે અઠવાડિયા બાદ મારા ટિફિન પર પ્રતિબંધ લગાવવામાં આવ્યો.